Сярод тэатралаў многія з настальгіяй згадваюць мінскі Дом акцёра, што месціўся насупраць Купалаўскага тэатра і быў сапраўдным цэнтрам прыцягнення лепшых творчых ды інтэлектуальных колаў беларускай сталіцы. Магчыма, таму ў рэзалюцыю канферэнцыі трапіла прапанова стварыць у Мінску Дом мастацтваў (зазначым: гаворка пра тое ішла і на пасяджэнні выніковай калегіі Міністэрства культуры Рэспублікі Беларусь у Бабруйску). Мараць дзеячы культуры і аб стварэнні асобнага дзяржаўна-грамадскага фонду падтрымкі беларускага мастацтва. Для яго паспяховай дзейнасці яны лічаць мэтазгодным стварыць на заканадаўчым узроўні шэраг пэўных прэферэнцый. Прынамсі па аналогіі са знакамітым “падаткам на “балванкі” выступоўцы прапанавалі замацаваць падатковыя адлічэнні ў бюджэт фонду ад распаўсюджвання на тэрыторыі Рэспублікі Беларусь твораў замежных калектываў і аўтараў (фільмы, спектаклі, канцэрты, гастрольныя туры, выставы і іншае).